《同王弱翁宿广化寺》
宋代·范纯仁

能知真乐唯吾曹，声利外物诚无侥。深山穷谷苟遂性，肤体不厌常枯焦。

况如佳景擅天巧，会与仁友相追邀。龙门伊洛古今胜，苍岩翠壁双岧峣。

疏凿宛见神禹迹，怀襄既乂熙尧朝。千龛万宇变佛室，钟磬梵呗何喧嚣。

唐僧无畏号神隽，当时声势尤翘翘。开山拨壤尽奇秀，楼殿势若风中飘。

高甍垂空插云翼，连阁跨路驰星桥。深沈神物潜拥护，显敞燕雀如矜骄。

搜奇选胜幸迟日，禅堂解榻眠清宵。滩声萧萧杂群籁，天真不啻闻咸韶。

陵晨携策度翠巘，竹溪深处从僧招。融融朝晖射岩谷，杂花烂熳红欲烧。

令人即欲置万累，百年尽向游中消。乃知神仙有窟室，我意已欲陵烟霄。

作者简介：范纯仁（1027年6月－1101年），字尧夫，谥忠宣。 北宋大臣，人称“布衣宰相”。参知政事范仲淹次子。1027年6月，范纯仁生于南京应天府。宋仁宗皇祐元年进士。曾从胡瑗、孙复学习。父亲殁没后才出仕知襄邑县，累官侍御史、同知谏院，出知河中府，徙成都路转运使。宋哲宗立，拜官给事中，元祐元年同知枢密院事，后拜相。宋哲宗亲政，累贬永州安置。范纯仁于宋徽宗立后，官复观文殿大学士，后以目疾乞归。建中靖国年间去世，追赠开府仪同三司，谥号忠宣。著有《范忠宣公集》。